ชีวิตมหัศจรรย์ ทรูแมน โชว์

ชีวิตมหัศจรรย์ ทรูแมน โชว์ (italic=yes) เป็นภาพยนตร์อเมริกันแนวตลกดรามาและจิตวิทยา ฉายเมื่อ ค.ศ. 1998 สร้างโดย สก็อตต์ รูดิน โปรดักชันส์ และจัดจำหน่ายโดย พาราเมาต์พิกเจอส์ กำกับโดย ปีเตอร์ เวียร์ จากบทภาพยนตร์และอำนวยการสร้างร่วมโดย แอนดรูว์ นิกโคล แสดงนำโดย จิม แคร์รี เป็น ทรูแมน เบอร์แบงค์ ร่วมกับ ลอรา ลินนีย์, โนอาห์ เอ็มเมอริช, นาตาชา แมคเอลฮอล, ฮอลแลนด์ เทย์เลอร์และเอ็ด แฮร์ริส ในบทบาทสมทบ ในภาพยนตร์ ทรูแมน เบอร์แบงค์ (แคร์รี) ชายผู้ไม่ตระหนักว่าชีวิตของเขาทั้งหมดกำลังอยู่ในเวทีเสียงอันยิ่งใหญ่ และสิ่งนี้กำลังถูกถ่ายทำและออกอากาศในรูปแบบเรียลลิตีโชว์ซึ่งมีผู้ติดตามทั่วโลกจำนวนมาก เพื่อนฝูง ครอบครัวและสมาชิกในชุมชนของเขาล้วนเป็นนักแสดงรับจ้างที่มีหน้าที่สร้างภาพลวงตาและทำให้ทรูแมนไม่รู้เรื่องราวในจินตนาการที่เขากำลังเผชิญอยู่ 
บทภาพยนตร์ดั้งเดิมของนิกโคลมีความเป็นแนวนิยายวิทยาศาสตร์และระทึกขวัญมากกว่า โดยเรื่องราวเกิดขึ้นในเมืองนิวยอร์ก สก็อตต์ รูดิน ผู้อำนวยการสร้างซื้อบทภาพยนตร์และเตรียมตัวถ่ายทำภาพยนตร์ที่พาราเมาต์พิกเจอส์ ไบรอัน เดอ ปาลมา กำลังเจรจาเพื่อเป็นผู้กำกับ ก่อนที่เวียร์จะเซ็นสัญญาเป็นผู้กำกับ ภาพยนตร์มีทุนสร้าง 60 ล้านดอลลาร์สหรัฐ น้อยกว่าประมาณการเดิม 20 ล้านดอลลาร์สหรัฐ นิกโคลเขียนบทภาพยนตร์ใหม่ขณะที่ทีมงานกำลังรอให้แคร์รีเซ็นสัญญา ภาพยนตร์ถ่ายทำที่ ซีไซด์, ฟลอริดา, ชุมชนที่มีการวางแผนหลักตั้งอยู่ในในฟลอริดาแพนแฮนเดิล
ชีวิตมหัศจรรย์ ทรูแมน โชว์ ฉายรอบปฐมทัศน์โลกเมื่อวันที่ 1 มิถุนายน ค.ศ. 1998 ในลอสแอนเจลิส ฉายในอเมริกาเหนือเมื่อวันที่ 5 มิถุนายนและฉายในไทยเมื่อวันที่ 13 พฤศจิกายน ภาพยนตร์ประสบความสำเร็จโดยทำเงิน 264 ล้านดอลลาร์สหรัฐทั่วโลก ได้การตอบรับที่ดีจากนักวิจารณ์และได้รับการเสนอชื่อเข้าชิงรางวัลมากมายในงานประกาศผลรางวัลออสการ์ ครั้งที่ 71, รางวัลลูกโลกทองคำ ครั้งที่ 56, รางวัลแบฟตา ครั้งที่ 52 และ รางวัลแซทเทิร์นครั้งที่ 25 ชีวิตมหัศจรรย์ ทรูแมน โชว์ ได้ถูกวิเคราะห์เป็นการสำรวจความเป็นจริงจำลอง, อัตถิภาวนิยม, การเฝ้าระวัง, อภิปรัชญา, ภาวะเฉพาะส่วนตัวและเรียลลิตีโชว์ และอธิบายว่าเป็นผลงานที่ผสมผสานแนวเรื่องต่าง ๆ โดยมีองค์ประกอบของนิยายดิสโทเปีย, นิยายเหนือจินตนาการ, ดรามาจิตวิทยา, สุขนาฏกรรมจินตนิยม, การเสียดสีและนิยายสังคมศาสตร์

**เรื่องย่อ**
ทรูแมน เบอร์แบงค์ (จิม แคร์รี) เป็นหนุ่มชาวอเมริกันธรรมดา ๆ คนหนึ่ง ที่มีวิถีชีวิตปกติสุข เขามีภรรยาที่แสนดี (ลอร่า ลินนีย์) ที่เป็นนางพยาบาล เป็นคู่ชีวิต แต่แล้ววันหนึ่ง ก็มีไฟที่ใช้ในสตูดิโอตกลงมาจากฟ้า เขาจึงตั้งข้อสงสัย ต่อมาเขาได้พบความผิดปกติขึ้นเรื่อย ๆ ในชีวิตประจำวันของเขา แต่คนรอบข้างเขาไม่ว่าจะเป็นพ่อแม่ ภรรยาหรือเพื่อน ๆ ก็พยายามปลอบใจว่าไม่มีอะไร จนกระทั่งวันหนึ่ง ทรูแมนได้พบกับ ลอเรน ซิลเวียร์ (นาตาชา แมคเอลฮอล) อดีตคนรัก เธอพยายามบอกทรูแมนว่า ชีวิตของเขานั้นไม่ใช้คนธรรมดา แต่แล้วเธอก็ดูเหมือนถูกคุกคามจากกลุ่มคนลึกลับ จนในที่สุด ทรูแมนก็พบว่า ชีวิตของเขานั้นเป็นเพียงตัวละครตัวหนึ่งในรายการเรียลลิตี้ที่ชื่อ Truman Show ซึ่งเป็นรายการโทรทัศน์ที่มียอดคนดูมากที่สุดในโลก โดยมี คริสตอฟ (เอ็ด แฮร์ริส) เป็นผู้กำกับ ซึ่งได้กำหนดชีวิตให้เขามาตั้งแต่ก่อนเขาจะเกิดซะอีก ซึ่งทำให้ทรูแมนพยายามจะหนีออกจากโลกสมมติใบนี้ให้ได้

**นักแสดง**
- จิม แคร์รี เป็น ทรูแมน เบอร์แบงค์- ลอรา ลินนีย์ เป็น ฮันนาห์ กิลล์, แสดงเป็น เมอรีล เบอร์แบงค์ ภรรยาของทรูแมน- เอ็ด แฮร์ริส เป็น คริสตอฟ- โนอาห์ เอ็มเมอริช เป็น หลุยส์ โคลเทรน, แสดงเป็น มาร์ลอน เพื่อนสนิทของทรูแมน- นาตาชา แมคเอลฮอล เป็น ซิลเวีย, แสดงเป็น ลอเรน การ์แลนด์ เพื่อนร่วมชั้นเรียนของทรูแมนที่เดิมทีเป็นเพียงตัวประกอบ แต่ทรูแมนกลับตกหลุมรัก ความสัมพันธ์นี้คือช่วงเวลาจริงเพียงช่วงเดียวในชีวิตของทรูแมนในซีเฮเวน- ฮอลแลนด์ เทย์เลอร์ เป็น อะลานิส มอนต์แคลร์, แสดงเป็น แองเจลา มอนต์แคลร์ แม่ของทรูแมน- ไบรอัน เดอเลต เป็น วอลเตอร์ มัวร์, แสดงเป็น เคิร์ก เบอร์แบงค์ พ่อของทรูแมน- พอล จิอาแมตตี เป็น ซีเมียน, ผู้กำกับห้องควบคุม- อูนา เดมอน เป็น โคลอี, ผู้ช่วยห้องควบคุมของคริสตอฟ- ปีเตอร์ เคราส์ เป็น นักแสดงที่ไม่เปิดเผยชื่อ แสดงเป็น ลอว์เรนซ์ เจ้านายของทรูแมน- แฮร์รี เชียเรอร์ เป็น ไมค์ ไมเคิลสัน, พิธีกรรายการทอล์กโชว์ในโทรทัศน์- ฟิลิป เบเกอร์ ฮอลล์ เป็น ผู้บริหารเครือข่าย- โจเอล แม็กคินนอน มิลเลอร์ เป็น พนักงานดูแลโรงจอดรถ

**การฉาย**
ภาพยนตร์แต่เดิมกำหนดฉายวันที่ 8 สิงหาคม ค.ศ. 1997 แต่เลื่อนออกไปเป็นวันที่ 14 พฤศจิกายน ค.ศ. 1997 แล้วก็เลื่อนอีกครั้งไปฤดูร้อน ค.ศ. 1998 เอ็นบีซีซื้อสิทธิ์ในการออกอากาศในเดือนธันวาคม ค.ศ. 1997 ประมาณแปดเดือนก่อนภาพยนตร์ฉาย ระบบแพร่สัญญาณเทอร์เนอร์ซื้อสิทธิ์ในการออกอากาศในเดือนมีนาคม ค.ศ. 2000 และฉายภาพยนต์ทางทีบีเอส

**โฮมมีเดีย**
พาราเมาต์โฮมเอนเทอร์เทนเมนต์วางจำหน่ายภาพยนตร์ในรูปแบบวีเอชเอสเมื่อวันที่ 12 มกราคม ค.ศ. 1999 ตามมาด้วยรูปแบบดีวีดีเมื่อวันที่ 26 มกราคม ปีเดียวกัน วางจำหน่ายดีวีดี "ฉบับพิเศษ" เมื่อวันที่ 23 สิงหาคม ค.ศ. 2005 วางจำหน่ายในรูปแบบบลูเรย์เมื่อวันที่ 30 ธันวาคม ค.ศ. 2008 และรูปแบบอัลตราเอชดีบลูเรย์เมื่อวันที่ 4 กรกฎาคม ค.ศ. 2023 เพื่อเฉลิมฉลองครบรอบ 25 ปีของภาพยนตร์

**การวิจารณ์และความนิยม**
The Truman Show เป็นภาพยนตร์ประเภทเรียลลิตี้โชว์ ผสมกับดราม่าและตลก ออกฉายเมื่อกลางปี ค.ศ. 1998 ที่สหรัฐอเมริกา เมื่อฉายแล้วกลับทำรายได้มากกว่า ก็อตซิลล่า อสูรพันธุ์นิวเคลียร์ล้างโลก ภาพยนตร์แอ๊คชั่นไซไฟฟอร์มใหญ่ที่ฉายในปีเดียวกันเสียอีก ซึ่งเมื่อประสบความสำเร็จทางรายได้แล้ว การโปรโมทภาพยนตร์ก็ได้หยิบเอาประเด็นนี้มาใช้ด้วย ทุนสร้าง 60 ล้านดอลลาร์สหรัฐ ทำรายได้เมื่อรวมทั่วโลกแล้ว 264.12 ล้านดอลลาร์สหรัฐ
ภาพยนตร์มีจุดเด่นอยู่ที่ จิม แคร์รี นักแสดงชาวแคนาดาผู้ซึ่งมีความสามารถพิเศษทำหน้าตาและท่าทางได้ตลกซึ่งไม่มีใครเหมือน ซึ่งในเรื่องนี้นับเป็นการผลิกบทบาทการแสดงครั้งใหญ่ของแคร์รีด้วยการรับบทดราม่า ซึ่งแคร์รีก็แสดงได้ดี แต่ก็ได้รับเสียงวิจารณ์ว่า ยังแสดงได้ติดรูปแบบเดิมเหมือนตลกคาเฟ่
นักแสดงอีกคนที่แสดงได้อย่างเข้มข้น คือ เอ็ด แฮร์ริส ที่รับบท คริสตอฟ ผู้กำกับและอำนวยการสร้างชีวิตทรูแมน ซึ่งเปรียบเสมือนบิดาผู้ให้กำเนิดทรูแมน ซึ่งจากบทนี้ทำให้แฮร์ริสได้รับรางวัลลูกโลกทองคำสาขานักแสดงประกอบชายยอดเยี่ยม และได้มีชื่อเข้าชิงรางวัลออสการ์ในสาขาเดียวกันด้วย และยังได้รับการเสนอชื่อชิงรางวัลประเภทเดียวกันนี้จากหลายรางวัล 
ภาพยนตร์ได้รับการวิจารณ์ว่า เขียนบทได้อย่างดี มีแนวความคิดที่ประหลาด โดยการกำหนดให้ชีวิตคน ๆ หนึ่งเป็นเพียงตัวละครในรายการโทรทัศน์ที่มีคนจ้องดูชีวิตของเขาทั่วทั้งโลกมาตลอด ซึ่งชื่อทรูแมน ก็แปลได้ตรงตัวเลยว่า มนุษย์ที่แท้จริง เหมือนกับการเสียดสีชีวิตมนุษย์ในเมืองใหญ่ทั่วไป

**อ้างอิง**

**แหล่งข้อมูลอื่น**
 The Truman Show- The Truman Show- The Truman Show- title=The Truman Show-  The Truman Show screenplay- cite news | author = Mercadante, Linda A. | title = The God Behind the Screen: Pleasantville & The Truman Show | publisher = University of Nebraska at Omaha | date = October 2, 2001 | url = http://www.unomaha.edu/jrf/truman.htm | access-date = March 22, 2008 | archive-date = April 11, 2008 | archive-url = https://web.archive.org/web/20080411083130/http://www.unomaha.edu/jrf/truman.htm | url-status = dead - cite news | author = Goldman, Peter | title = Consumer Society and its Discontents: The Truman Show and The Day of the Locust | publisher = Westminster College | date = September 13, 2004 | url =http://www.anthropoetics.ucla.edu/ap1002/truman.htm - archive-date=June 16, 2008 
หมวดหมู่:ภาพยนตร์อเมริกัน
หมวดหมู่:ภาพยนตร์ที่ออกฉายในปี พ.ศ. 2541
หมวดหมู่:ภาพยนตร์ชีวิต
หมวดหมู่:ภาพยนตร์เรียลลิตี
หมวดหมู่:ภาพยนตร์ตลก
หมวดหมู่:ภาพยนตร์โดยพาราเมาต์พิกเจอส์ 
หมวดหมู่:ภาพยนตร์ที่ถ่ายทำในรัฐฟลอริดา
หมวดหมู่:ภาพยนตร์ที่ถ่ายทำในลอสแอนเจลิส